N Á R O D N Á    R A D A   S L O V E N S K E J    R E P U B L I K Y
V. volebné obdobie

151

VLÁDNY NÁVRH
ZÁKON
z ............... 2010,
ktorým sa mení a dopĺňa zákon č. 64/1997 Z. z. o užívaní pozemkov v zriadených záhradkových osadách a vyporiadaní vlastníctva k nim v znení neskorších predpisov
Národná rada Slovenskej republiky sa uzniesla na tomto zákone:
Čl. I
Zákon č. 64/1997 Z. z. o užívaní pozemkov v zriadených záhradkových osadách a vyporiadaní vlastníctva k nim v znení zákona č. 224/2001 Z. z., zákona č. 549/2004 Z. z. a zákona č. 130/2008 Z. z. sa mení a dopĺňa takto:
1.	V § 4 odsek 1 znie:
„(1) Výška ročného nájomného za užívanie pozemkov na základe nájomného vzťahu podľa § 3 sa určuje podľa osobitného predpisu,10) ak sa vlastník s nájomcom nedohodnú inak.“.
Poznámka pod čiarou k odkazu 10 znie:
„10) Vyhláška Ministerstva spravodlivosti Slovenskej republiky č. 492/2004 Z. z. o stanovení všeobecnej hodnoty majetku v znení neskorších predpisov.“.
2.	V § 10 ods. 1 sa za slová „náhradné pozemky“ vkladá čiarka a slová „vo výmere a v kvalite zodpovedajúcej ich pôvodným pozemkom“ sa nahrádzajú slovami „ktoré svojím druhom, výmerou, bonitou, polohou a hospodárskym stavom sú primerané pôvodným pozemkom, a to ak možno v tom istom okrese, v ktorom sa nachádza prevažná časť pôvodných pozemkov“.
3.	§ 11 znie:
„Po schválení úvodných podkladov obvodný pozemkový úrad určí výšku náhrady za pozemok v zriadenej záhradkovej osade v peniazoch podľa osobitného predpisu,10) pričom sa vychádza z druhu a bonity pozemku v čase zániku práva užívania vlastníka k tomuto pozemku podľa osobitných predpisov účinných v čase zániku tohto práva, ak sa vlastník s nájomcom nedohodnú inak.“.
Poznámky pod čiarou k odkazom 23 a 24 sa vypúšťajú.
4.	
Za § 18a sa vkladá § 18b, ktorý vrátane nadpisu znie:
„§ 18b
Prechodné ustanovenia k právnej úprave účinnej od 1. marca 2011
(1) Účastník konania, o ktorého právach bolo právoplatne rozhodnuté schválením projektu pozemkových úprav podľa doterajšieho predpisu, má právo na finančnú náhradu za pozemky podľa ustanovení tohto zákona, a to vo výške rozdielu finančnej náhrady podľa tohto zákona a finančnej náhrady účastníkovi už poskytnutej podľa doterajšieho predpisu, ak o poskytnutie finančnej náhrady účastník požiada do 31. decembra 2011 na obvodnom pozemkovom úrade, ktorý schválil projekt pozemkových úprav, inak toto právo zaniká. Rozdiel finančnej náhrady sa vyplatí z prostriedkov Slovenského pozemkového fondu.
(2) Ustanovenia tohto zákona sa vzťahujú aj na konania, v ktorých nebol schválený projekt pozemkových úprav a ktoré neboli právoplatne skončené do 28. februára 2011.“.
Čl. II
Tento zákon nadobúda účinnosť 1. marca 2011.